## Educació concedix ajudes per import de 140.000 euros per al foment del valencià i del multilingüisme en l’àmbit social

*** Creu Roja Espanyola, Federació de Persones Sordes de la Comunitat Valenciana (FESORD) i la Federació Valenciana de Municipis i Províncies (FVMP) són les entitats beneficiàries de les subvencions
* La finalitat d’estes ajudes és fomentar l’ús social del valencià i del multilingüisme**

La Conselleria d’Educació, Cultura, Universitats i Ocupació ha concedit ajudes per un import total de 140.000 euros per al foment del valencià i del multilingüisme en l’àmbit social.

Concretament, es tracta de subvencions de concessió directa atorgades a Creu Roja Espanyola per import de 60.000 euros; a la Federació de Persones Sordes de la Comunitat Valenciana (FESORD) per 40.000 euros, i a la Federació Valenciana de Municipis i Províncies (FVMP) per 40.000 euros.

L’objectiu de la concessió d’estes ajudes és fomentar l’ús social del valencià i del multilingüisme mitjançant la participació directa d’entitats socials en la promoció dels dos.

La subvenció concedida a Creu Roja Espanyola té com a finalitat l’organització de cursos guiats d’aprenentatge multilingüe dirigits a persones adultes nouvingudes en atenció precoç i atenció posterior i permanent, a més de jóvens immigrants en edat escolar. A més, també es crearan materials d’autoaprenentatge per a la formació multilingüe i l’alfabetització digital.

Així mateix, l’ajuda per a esta entitat es destinarà a la promoció del valencià com a llengua vehicular d’ús de les actuacions de la Creu Roja Espanyola i la generació de continguts en línia en valencià relacionats amb les activitats d’esta entitat.

Respecte a l’entitat FESORD, la concessió suposa que esta entitat durà a terme accions dirigides a difondre i fomentar el coneixement del valencià entre el col·lectiu de persones sordes i promocionar el coneixement de la llengua de signes entre la resta de la societat. Per a fer-ho, durà a terme accions com a cursos de formació en valencià de persones sordes, accions de divulgació sobre la llengua de signes i del valencià, i fullets divulgatius.

D’altra banda, esta entitat col·laborarà amb la Junta Qualificadora de Coneixements de Valencià per a garantir una correcta atenció a la diversitat de les persones sordes inscrites en les proves oficials i facilitar així l’accessibilitat en igualtat de condicions.

Finalment, l’FVMP dedicarà la subvenció rebuda a mantindre en funcionament l’Oficina de Promoció de l’Ús del Valencià d’esta entitat, promocionar l’ús del valencià en els diferents àmbits i actuacions de l’FVMP i difondre les ajudes a l’ús del valencià entre els ajuntaments i les mancomunitats de municipis. A més, organitzarà cursos de valencià per al personal de l’FVMP i per al personal tècnic lingüístic de les entitats locals i mamprendrà campanyes de promoció social del valencià.

Fecha: 22/09/2024